少年看花行寄示誼儒姪
作者：陽枋
朝代：宋

paragraphs: 少年看花日千遭，黄金買笑俠氣豪。
醆斟西凉綠蒲萄，燕歌趙舞紛綺羅。
插花上馬玉顔酡，鞭馬如風花底過。
九天閶闔手可摩，揚眉不怕金吾訶。
杜鵑一聲啼山阿，門掩綠苔愁秦娥。
春樹紅顔能幾何，萬里封侯成蹉跎。
河南布衣正婆娑，却笑因風想玉珂。
未肯巖前捫翠蘿，商丘不唱採芝歌。
獨深於易如鄒軻，紫陽真人聲相和。
蓮蕩歸來揚其波，我傍梅花讀遺書，不知紛紛坐久落花多。